B. Bugár, podpredseda NR SR: (2005-12-14):
J. Dlhopolček, poslanec: Ďakujem. Vážený pán predsedajúci, pán minister, dámy, páni. Spoločná správa Výboru Národnej rady Slovenskej republiky pre financie, rozpočet a menu a Ústavnoprávneho výboru Národnej rady Slovenskej republiky o výsledku prerokovania návrhu na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Egyptskej arabskej republiky o zamedzení dvojitého zdanenia a zabránení daňovému úniku v odbore daní z príjmov, tlač 1325. Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov túto spoločnú správu: Predseda  Národnej rady Slovenskej republiky rozhodnutím č. 1398 z  3. novembra  2005 pridelil návrh na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Egyptskej arabskej republiky o zamedzení dvojitého zdanenia a zabránení daňového úniku v odbore daní z príjmov týmto výborom Národnej rady: Výboru Národnej rady Slovenskej republiky pre financie, rozpočet a menu, ktorý je zároveň a gestorský výbor, a Ústavnoprávnemu výboru Národnej rady Slovenskej republiky. Uvedené výbory prerokovali predmetný návrh na vyslovenie súhlasu Národnej rady s uvedenou dohodou v stanovenom termíne. Gestorský výbor nedostal do začiatku rokovania o návrhu na vyslovenie súhlasu Národnej rady s vládou Egyptskej arabskej republiky o zamedzení dvojitého zdanenia žiadne stanoviská poslancov. K predmetnej dohode zaujali výbory Národnej rady Slovenskej republiky toto stanovisko: Odporúčanie pre Národnú radu Slovenskej republiky s návrhom zmluvy vysloviť súhlas a rozhodnúť, že ide o medzinárodnú zmluvu, ktorá má prednosť pred zákonmi, Výbor Národnej rady Slovenskej republiky pre financie, rozpočet a menu uznesením č. 722 z 23. novembra a Ústavnoprávny výbor Národnej rady Slovenskej republiky uznesením. č. 936 z 30. novembra. Z uznesení výborov Národnej rady uvedených pod bodom III tejto správy nevyplynuli iné návrhy. Gestorský výbor na základe stanovísk výborov k návrhu vyslovuje súhlas a odporúča Národnej rade Slovenskej republiky podľa čl. 86 písm. d) Ústavy Slovenskej republiky s Dohodou medzi vládou Slovenskej republiky a vládou Egyptskej arabskej republiky o zamedzení dvojitého zdanenia a zabránení daňovému úniku v odbore daní z príjmov vysloviť súhlas a rozhodnúť, že Dohoda medzi vládou Slovenskej republiky a vládou Egyptskej arabskej republiky o zamedzení dvojitého zdanenia má prednosť pred zákonmi. Výborom som bol určený za spoločného spravodajcu a bol som poverený predniesť tento návrh Národnej rade. Zároveň podávam návrh na uznesenie Národnej rady zo 14. decembra medzi Slovenskou republikou a Egyptskou arabskou republikou, tlač 1325. Národná rada Slovenskej republiky  podľa čl. 86 písm. d) Ústavy Slovenskej republiky a) vyslovuje súhlas medzi vládou Slovenskej republiky a vládou Egyptskej arabskej republiky, b) rozhodla o tom, že je to medzinárodná zmluva podľa čl. 7 ods. 5 Ústavy Slovenskej republiky, ktorá má prednosť pred zákonmi. Pán predsedajúci, skončil som.